
EK apstiprina lielo satiksmes projektu par otrā sliežu ceļa izbūvi posmā Rīga – Krustpils
Pēc saskaņošanas procedūras Finanšu ministrija ir saņēmusi Eiropas Komisijas (EK) apstiprinājumu Latvijas lielā ES fondu satiksmes projekta pieteikumam par otrā sliežu ceļa izbūvi posmā Rīga – Krustpils, kam paredzēts Kohēzijas fonda līdzfinansējums 46 miljonu latu apmērā.

Projekta kopējās izmaksas ir  65,6 miljoni latu, no tiem 19,5 miljoni lati jeb 29% ir plānotais VAS Latvijas dzelzceļš finansējums.

Projekta ietvaros paredzēta divu sliežu ceļa ierīkošana posmā Rīga – Krustpils. Projekta īstenošana nodrošinās efektīvāku dzelzceļa izmantošanu, jo vilcienam nebūs jāveic piespiedu apstāšanās stacijās, palaižot garām pretimnākošos vilcienus. Tāpat tiks veicināts vilcienu kustības ātrums, nodrošinot vietējās un starptautiskās satiksmes plūsmas izaugsmi, īpaši tranzīta satiksmē no NVS valstīm uz Latviju un tālāk caur Rīgas ostu uz jūras satiksmes galapunktiem.  

Finanšu ministrija ir iesniegusi EK līdzfinansējuma saņemšanai jau arī ceturto lielo ES fondu projektu – vides nozarē. Tas paredz Inčukalna sērskābā gudrona dīķa sanācijas (attīrīšanas) darbus. Projekta kopējās izmaksas plānotas 20,3 miljonu latu apmērā, no tiem 6,1 miljons latu  jeb 30% ir plānotais valsts budžeta finansējums un 14,2 miljoni latu – ES līdzfinansējums no Eiropas Reģionālās attīstības fonda.

Projekta ietvaros plānots uzlabot gruntsūdens, virszemes ūdens, kā arī augsnes un grunts kvalitāti bīstamo atkritumu izgāztuves tuvējā apkārtnē. Tādējādi tiks mazināta piesārņotās teritorijas ietekme uz apkārtējo vidi, tiks mazināti draudi cilvēku veselībai un teritorija tiks atgriezta ekonomiskajā apritē, jo to varēs izmantot mežsaimniecības mērķiem. 

Kopumā šobrīd Latvija EK ir iesniegusi četrus lielos ES fondu projektus (trīs satiksmes nozarē un vienu vides nozarē), no kuriem viens (iepriekš minētais satiksmes projekts)  ir apstiprināts. 

ES fondu darbības programmas „Infrastruktūra un pakalpojumi” ietvaros Latvijā 2007.–2013. gada periodā paredzēts īstenot 11 lielos projektus, no tiem 7 transporta nozarē, 3 vides nozarē un 1 projektu enerģētikas nozarē. 

